Luonnossa eletään parhaillaan sitä aikaa, kun jäniksen ja rusakon poikaset sekä hirvenvasat syntyvät ja ensimmäiset linnunpoikaset kuoriutuvat.

– Esimerkiksi heinäsorsalla ja telkällä on jo poikasia, sanoo riistasuunnittelija Juha Heikkilä Suomen Riistakeskuksen Pohjanmaan aluetoimistosta.

Suomen Riistakeskus muistuttaa (siirryt toiseen palveluun), että irrallaan luonnossa juoksentelevat lemmikkieläimet voivat aiheuttaa eläimille ja niiden pesille suurta tuhoa pienessäkin hetkessä. Erityisen alttiita häirinnän aiheuttamille vaaroille ovat maassa pesivien lintujen ja nisäkkäiden poikaset.

Joskus tuhoa syntyy, vaikka lemmikki ei poikasten tai pesän kimppuun fyysisesti pääsisikään. Pelkkä säikäyttäminenkin voi riittää.

– Irrallaan oleva koira voi esimerkiksi karkottaa emolinnun pesältä, jolloin varikset ja harakat näkevät, mistä se lähtee. Sitten ne löytävät pesät, joista menee koko tämän vuoden [poikas]tuotto, Heikkilä sanoo.

Eikä säikähtäminen katso hätyyttelijän eikä hätyytettävän kokoa. Myös isolle hirvelle säikähtämisellä voi olla vakavat seuraukset.

– Varsinkin, jos on raju tilanne ja emä yrittää viedä koiraa kauas vasastaan. Voi olla, että emä ja vasa ei löydä enää toisiaan.

Välittömästi on välittömästi

Metsästyslaki pyrkii turvaamaan luonnon lisääntymisrauhan sillä, että koirille on asetettu ehdoton kiinnipitoaika (siirryt toiseen palveluun). Se on alkanut maaliskuun alussa ja jatkuu elokuun 20. päivään.

– Monet meidän lajeistamme ovat myöhäisiä pesijöitä. Esimerkiksi peltopyyn poikaset kuoriutuvat vasta heinäkuun alkupäivinä. Riski on suuri aina elokuulle asti, Juha Heikkilä perustelee.

Kielto koskee kaikenrotuisia koiria. Laissa määriteltynä kiinnipitoaikana koirat saavat olla irrallaan vain laillisessa käyttötarkoituksessa. Riistakeskuksen mukaan poikkeuksia kieltoon ovat esimerkiksi viranomaistehtävät.

Juha Heikkilän mukaan asiassa on joskus epäselvyyttä. Ehdottoman kiinnipitoajan ulkopuolellakaan koirat eivät saa olla irrallaan.

– Laki lähtee siitä, että koira ei saa olla irti mihinkään aikaan vuodesta. Pitää olla palvelutehtävä tai esimerkiksi metsästys tai koulutus lainsäädännön mukaan, Heikkilä sanoo.

Heikkilä muistuttaa, että esimerkiksi lintukoiran kanssa tottelevaisuutta tai noutoa voi harjoitella sellaisella alueella, jossa ei ole eläimiä.

Alueen haltijan luvalla koira saa oleskella pihamaalla tai puutarhassa tai sitä varten aidatulla alueella. Sen on kuitenkin oltava välittömästi kytkettävissä. Heikkilän mukaan välittömästi tarkoittaa välittömästi eikä kohta.

– Välittömästi on se, kun isäntä ottaa remmin ja pistää sen [koiran] kaulaan, mutta 50-100 metriä ei enää ole. Silloin voi tulla ”Ei se ole ikinä ennen tehnyt noin, mutta taas se teki noin” -tilanne, Heikkilä kuvailee.

Koirat eivät saa liikkua irrallaan luonnossa. Birgitta Vuorela/Yle

Kissa koiraa suurempi vaara

Jos koira voi tehdä luonnossa irrallaan tuhoa pesiville ja poikiville linnuille ja nisäkkäille, ei kissa ole sitä pienempi vaara.

– Kissa on monessa tapauksessa koiraa ongelmallisempi, sillä se saalistaa luontaisesti saalista luonnosta. Voi tulla monelle maassa piipertävälle surkea lähtö, kun kissa sen nappaa, Heikkilä sanoo.

Toki kissalle on luonnossa myös riskejä. Liikenne Heikkilän mukaan niistä suurin, mutta vaarallisia voivat olla myös esimerkiksi huuhkaja ja ilves.

– Kun kissat ovat irrallaan, ne pääsevät hyvin vapaasti lisääntymään ja niin syntyy puolivillejä ja villejä kissoja, jotka eivät ole kenenkään kontrollissa.

Lainsäädäntöä kissojen osalta löytyy esimerkiksi Kotikissayhdistyksen sivuilta (siirryt toiseen palveluun).

Artikkelia korjattu 24.5. klo 8.29: Poistettu maininnat kissojen kiinnipitämisestä ja lisätty linkki KOKIS ry:n sivuille.